Μετεγχειρητική εμφάνιση κολπικής μαρμαρυγής σε ασθενείς που uποβάλλονται σε αορτοστεφανιαία παράκαμψη
Authors: Βολτυράκης Ευάγγελος 
Published: September 2021

Η κολπική μαρμαρυγή μετά από καρδιοχειρουργική επέμβαση αποτελεί τη συχνότερη μετεγχειρητική επιπλοκή και συνδέεται με αύξηση της μετεγχειρητικής νοσηρότητας και θνητότητας. Συχνά δε σχετίζεται με το προϋπάρχον υπόστρωμα του ασθενούς καθώς και με περιεγχειρητικούς παράγοντες. Οι ασθενείς που υποβάλλονται σε αορτοστεφανιαία παράκαμψη είναι ευάλωτοι στην εμφάνιση επιπλοκών που σχετίζονται με αυξημένη φλεγμονώδη αντίδραση. Tα τελικά προϊόντα προχωρημένης γλυκοζυλίωσης (Advanced Glycation End Products-AGEs) προάγονται στο πλάσμα ως απάντηση στη φλεγμονή και το οξειδωτικό stress. Η αλληλεπίδραση των AGEs με τους υποδοχείς τους τόσο στο κύτταρο (ιστικοί υποδοχείς, RAGE), όσο και στο πλάσμα (διαλυτοί υποδοχείς, sRAGE) συνδέεται με διαδικασίες που μπορεί να συνεισφέρουν στην παθογένεση των μετεγχειρητικών επιπλοκών. Σκοπός της μελέτης μας ήταν να διερευνηθεί η συσχέτιση εμφάνισης μετεγχειρητικής κολπικής μαρμαρυγής με τα επίπεδα των AGEs, RAGE και sRAGE. Στη μελέτη συμμετείχαν 30 ασθενείς (μέση ηλικία 64.66±1.41 έτη, 23 άντρες και 7 γυναίκες) που υποβλήθηκαν σε επέμβαση αορτοστεφανιαίας παράκαμψης με καρδιοπνευμονικό bypass. Τα δημογραφικά, κλινικά, απεικονιστικά και διεγχειρητικά δεδομένα των ασθενών καταγράφηκαν προκειμένου να γίνει η στατιστική ανάλυση. Ελήφθησαν δείγματα φλεβικού αίματος δύο ημέρες πριν και δύο ημέρες μετά από το χειρουργείο αλλά και δύο βιοψίες από τον δεξιό κόλπο της καρδιάς προ της έναρξης της επαναιμάτωσης και μετά την ολοκλήρωση του καρδιοπνευμονικού bypass. Τα επίπεδα στον ορό των AGEs και sRAGE προσδιορίστηκαν με τη μέθοδο ELISA. Το κολπικό RAGE mRNA και η πρωτεΐνη RAGE προσδιορίστηκαν με RT-PCR και Western Blotting αντίστοιχα. Μετεγχειρητικά συνεχίστηκε η ενδονοσοκομειακή παρακολούθηση των ασθενών που συμπεριελήφθησαν στη μελέτη μας για πιθανή εμφάνιση κολπικής μαρμαρυγής. Οι ασθενείς μας ομαδοποιήθηκαν σε εκείνους που παρέμειναν σε φλεβοκομβικό ρυθμό (17 εκ των 30) και σε εκείνους που εμφάνισαν μετεγχειρητική κολπική μαρμαρυγή (13 εκ των 30, ποσοστό 43%). Στο αίμα διαπιστώθηκαν υψηλότερα επίπεδα sRAGE προ της επέμβασης στους ασθενείς που στη συνέχεια υπέπεσαν σε κολπική μαρμαρυγή. Μετά το χειρουργείο, η αύξηση των sRAGE μειώνει σημαντικά την πιθανότητα κολπικής μαρμαρυγής. Σε αντιδιαστολή, η αύξηση των AGEs μετεγχειρητικά αυξάνει σημαντικά την πιθανότητα κολπικής μαρμαρυγής. Στον ιστό παρατηρήθηκε ευθέως ανάλογη σχέση της μετεγχειρητικής μεταβολής του κολπικού RAGE mRNA (μετά/πριν) και της πιθανότητας εμφάνισης μετεγχειρητικής κολπικής μαρμαρυγής. Συγκεκριμένα, ως τάξη μεγέθους, διπλασιασμός του κολπικού RAGE mRNA μετεγχειρητικά, αυξάνει την πιθανότητα κολπικής μαρμαρυγής κατά 2 περίπου φορές. Αντίθετα, ανεδείχθη αντιστρόφως ανάλογη σχέση της ιστικής πρωτεΐνης RAGE προεγχειρητικά και της πιθανότητας εμφάνισης μετεγχειρητικής κολπικής μαρμαρυγής. Αύξηση συγκεκριμένα της ιστικής πρωτεΐνης RAGE κατά 1 μονάδα προεγχειρητικά, σχετίζεται με μείωση κατά περίπου έξι φορές της πιθανότητας εμφάνισης κολπικής μαρμαρυγής.Από τα αποτελέσματά μας προκύπτει ενδεχόμενη στενή σχέση μεταξύ της ενεργοποίησης του άξονα AGEs-RAGE και της εμφάνισης μετεγχειρητικής κολπικής μαρμαρυγής, με πολλά υποσχόμενες διαγνωστικές όσο και φαρμακευτικές εφαρμογές στην κλινική πράξη.